
A legszentebb Istenszülő születésének előünnepe, Szent Szózon vértanú emléke
A vasárnap esti alkonyati zsolozsmán
„Uram, tehozzád...” után
1. hang. Minta: A mennyei rendeknek öröme...
A te születésedben, Szeplőtelen, * kiáradtak a világra * a világraszóló öröm szellemi fénysugarai, * s mindenkinek előre jelezték * Krisztus Istent, a dicsőség Napját, *’ és te az igazi boldogság és kegyelem közvetítőjévé lettél. 
A te előünnepi dicsőséged, Szeplőtelen, * kegyességed jótéteményeit minden népnek előre hirdeti, * mert te vagy mostani örömünk közvetítője, * jövendő boldogságunk szerzője *’ és az Istennél élvezhető gyönyör biztosítója!
Az Isten hajlékául kiválasztott hajadon, * a tisztaságos Istenszülő, * a próféták dicsérete, Dávid leánya, * Joákimtól és a tiszta szívű Annától ma megszületik, * hogy Ádámnak reánk szállott kárhozatát *’ az ő szülése által elhárítsa.
4. hang. Minta: Jelül rendelted...
Gyöngeségedet, ó boldog, erejével megerősítette az, * aki önként magára vette a mi gyöngeségünket. * A vértanúk pályáját örömmel befutottad, * az elerőtlenedett gonosz lelket ékes lábaddal eltapostad. * Azért diadalkoszorút font neked az emberszerető Jézus, *’ a mi lelkünk Üdvözítője.
Sebesüléseddel megsebezted az ellenséget, * s földre terítetted, * ó dicső, fegyvernek a keresztet használtad, * s biztos és sérthetetlen teljes hadifölszerelésnek azt magadra öltötted. * Mellvérted annak szeretete volt, * aki átköltöztetett téged szellemi Országába, *’ mint legyőzhetetlen vértanút és mennyei embert!
Nyilvánvalóan utánoztad az Üdvözítőt és Urat, * ki a szenvedést érettünk önként magára vállalta, * Szent Szózon vértanú. * Te is átadtad magadat önként * a megkínzatásnak, a megcsonkításnak * és a kibírhatatlan kínoknak, * érte jutalmul égi kegyelmi adományokat nyertél, *’ tisztelőid számára a gyógyulások forrásává lettél.
Dicsőség... most és... 4. hang
Szeplőtelen születésedet, * Tisztaságos, legszentebb Szűz, * mennyben az angyalok sokasága, * a földön az emberi nem magasztalja, * mert Anyjává lettél a mindenség Teremtőjének, * Krisztus Istennek. * Kérünk, szüntelenül esedezzél hozzá érettünk, * s Isten után reményünket beléd helyezzük, * minden magasztalásra méltó *’ és érintetlen Istenszülő.
 Előverses sztihirák 
8. hang. Minta: Ó, megdöbbentő csoda…
Ó, megdöbbentő csoda! * Terméketlen anyától, gyümölcstelen meddőségből * kihajt a virágzó ág, * az érintetlen Istenanya, és kisarjadzik ma * az igaz Joákimból és Annából. * Azért most vigadozik a próféták serege, * a patriarchák egész gyülekezete, *’ a te születésed miatt.
Elővers: Halljad, leányzó, és lássad, és hajtsd ide füledet! 
A te születésed miatt ma vigadozik Dávid, * és örömmel ujjong Jessze, * Lévi zengi a magasztaló éneket, * s az igaz Joákim lélekben örvendezik. * Anna gyermektelensége megszűnik, * Szeplőtelen Mária, Isten kedveltje! * Az angyali seregek az emberekkel egyesülnek, *’ és mindnyájan magasztaljuk a te szent méhedet!
Elővers: A nép gazdagjai ajándékokkal könyörögni fognak színed előtt.
Örvendezz, az emberek összefogója, * örvendezz, az Úr szent hajléka! * Örvendezz, szentséges hegy, * örvendezz, isteni asztal! * Örvendezz, teljes fényességű mécses! * Örvendezz, Tisztaságos, igazhitűek dicsősége! * Örvendezz, Mária, Krisztus Isten Anyja! * Örvendezz, teljesen Szeplőtelen! * Örvendezz, tüzes királyi szék! * Örvendezz, szent hajlék! * Örvendezz, el nem égő csipkebokor, *’ örvendezz, mindnyájunk reménysége!
 Dicsőség... most és... 4. hang
Az igazéletű Joákim és Anna * világraszóló örömet árasztott reánk: * a minden magasztalásra méltó Szüzet, * aki végtelen tisztasága folytán * Isten élő hajléka lett, * és mint egyetlen igazi Istenszülőt ismerjük őt. * Az ő esedezéseiért, Krisztus Isten, * küldd el a világnak a békességet, *’ és lelkünknek a nagy irgalmat! 
.Tropár(ok)
4. hang
A te szent N. vértanúd, Uram, * az ő szenvedéseiért hervadhatatlan koszorút nyert tőled, Istenünk, * mert a te erődet bírván * kínzóit megszégyenítette, * és az ördögök tehetetlen vakmerőségét megtörte. * Az ő imádságai által *’ üdvözítsd, Jóságos, a mi lelkünket!
Dicsőség... most és... 4. hang. Minta: Elcsodálkozott József...
Jessze törzséből és Dávid ágyékából * Isten leánya, Mária születik ma nekünk. * Így az egész világ örvend és megújul; * ég és föld együtt örvendezik! * Dicsérjétek őt, minden nemzetek nemzetségei! * Vigad Joákim és Anna diadalt ül, fölkiáltván: * Meddő asszony szüli az Istenszülőt, *’ a mi életünk táplálóját!
